
		
			[image: Cover of STARERITUALET by Devney Perry]
		

	
		
			Devney Perry

			Stareritualet

			Oversatt av Øyvind Lysebo Ekelund

			[image: ]

			Originalens tittel: Rites of the Starling
Copyright © 2026 av Devney Perry LLC

			Første gang utgitt i 2026 av Red Tower, et imprint i Entangled Publishing, LLC

			Norsk utgave ©2026 Gursli Berg Forlag
www.gursliberg.no 

			Oversatt til norsk av Øyvind Lysebo Ekelund

			Dette er et skjønnlitterært verk. Navn, karakterer, steder og hendelser er enten et produkt av forfatterens fantasi, eller det er brukt fiktivt. Enhver likhet med levende eller døde personer, forretninger, firmaer, hendelser eller steder, er tilfeldig.

			Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor. Enhver bruk av hele eller deler av utgivelsen som innmating eller som 
treningskorpus i generative modeller som kan skape tekst, bilder, film, lyd eller annet innhold og uttrykk, er ikke tillatt uten særskilt avtale med rettighetshaverne. Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

			Omslagsdesign: LJ Anderson
Kart: Elizabeth Turner Stokes / Shutterstock
Tilrettelagt for ebok av eBokNorden as

			ISBN 978-82-8432-208-7 (ePub)

			ISBN 978-82-8432-207-0 (trykk)

		

	
		
			Forfatterens merknad

			Kjære leser

			Jeg har i mange år drømt om å få skrive i romantasy-sjangeren, og fortsatt er hjertet hver eneste dag fylt av kjærlighet til Spurveskjoldet. Takk for at dere følger meg på dette eventyret.

			Helt fra begynnelsen av historien om Odessa hadde jeg en idé om hvor jeg ønsket å føre denne andre boken. Det er en av ideene som har ligget i bakhodet i lang, lang tid og bare ventet på å bli fortalt.

			Dere kommer til å møte noen nye karakterer i denne boken. Jeg håper de vinner deres hjerte slik de har vunnet mitt. Og jeg håper at noen av vendingene i denne historien er like uventede for dere som de var for meg. De uventede reisene er vanligvis dem jeg elsker høyest.

			Igjen, takk for at dere leser. Jeg er utrolig takknemlig for tilliten dere viser ved å la meg fortelle denne historien. Nå håper jeg dere vil bla om og vende tilbake til Calandra i Stareritualet.

			Devney

			Stareritualet er en episk romantasy-fortelling som utspiller seg i en verden full av farlige uhyrer og enda farligere mysterier. Historien inneholder derfor elementer som kanskje ikke passer for alle lesere, inkludert kampscener, vold, blod og gørr, mennesker og dyr som dør, skader, lemlestelse, sykdom, sykehusinnleggelse, brannstiftelse, alkoholbruk, forgiftning, menneskehandel, trusler om og omtale av voldtekt, grafisk språk og seksuell aktivitet. Lesere som er følsomme for dette, bør merke seg det. 

			Prolog

			Spurv Wolfes skjebne hvilte i hendene på fem menn. 

			De fem kongene av Calandra.

			De sto rundt et ovalt bord med oppmerksomheten rettet mot traktaten som lå spredt utover det furete treverket. Blekket på pergamentet var fortsatt vått. Den geistlige som hadde ført dokumentet i pennen, samlet raskt sammen sakene sine og skyndte seg ut av rommet nå som oppgaven hans var fullført.

			Den underjordiske kjelleren lå svøpt i skygge. Duften av fuktig stein og skarp røyk fylte luften. En av lampene var i ferd med å slukne, nesten tom for olje etter timevis med forhandlinger.

			Spurv sto lent mot steinmuren og observerte diskusjonen i taushet. Flammene knitret i gruen, men varmen kunne ikke jage bort kulden som hadde krøpet inn i kroppen. Hun bet tennene hardt sammen for at de ikke skulle begynne å klapre.

			En nummenhet var i ferd med å gripe tak i henne, bredte seg ut i fingertupper og tær. Med litt godvilje fra gudinnen Daria ville denne nummenheten snart dempe den vonde verkingen i hjertet.

			Ingen av de fem kongene viste henne noen oppmerksomhet, ikke engang hennes egen far. De var for opptatt med å diskutere hvem hun skulle gifte seg med.

			Ypperstepresten i vosterbrorskapet svevde bak mennene. De nakne føttene hadde ikke rørt gulvet siden han kom inn i kjelleren. Det dunkle lyset hadde fjernet ethvert snev av farge fra den bleke, hvite huden.

			Øynene hans, disse mørke, dype brønnene, forble festet på avtalen. I det øyeblikk kongene kom til enighet, ville han med blod besegle edene de avla.

			Prestens hender lå foldet på magen, og de tykke, mørkegrønne neglene var så lange at de krøllet seg inn i kappen. Det burgunderrøde stoffet var like mørkt som uværsskyen over Spurvs hjerte.

			Kongene var kledd i fargesterke stoffer i rødt og grønt og blått og blågrønt, og hver av dem representerte stolt sitt respektive rike med farger og emblemer sydd fast på plaggene.

			Spurv var kledd i grått, en nyanse som var like blottet for håp som henne selv. 

			Denne traktaten var en nødvendighet. Det hadde hun sagt til seg selv utallige ganger. Den ville gjøre slutt på krigene som hadde herjet kontinentet deres i generasjoner. Den ville knytte de fem kongedømmene i Calandra sammen for alltid.

			Enten ville de finne en måte å leve med hverandre på. Eller så ville de dø i forsøket.

			Den rasjonelle prinsessen hennes far hadde oppfostret, den vordende politikeren, visste at dette var avgjørende for å overleve. Men den unge kvinnen som drømte om å finne kjærligheten, var begynt å visne i det øyeblikket ekteskapsvilkårene ble tema.

			Det var en grunn til at Spurv befant seg i denne kjelleren, noe hun ikke hadde innsett før det var for sent. Hun var ikke her som sin fars arving. Hun var ikke her for å observere og lære.

			Hun var et symbol som skulle byttes bort i fredens navn.

			Disse kongene var bekymret for at utveksling av varer alene ikke var nok til å opprettholde avtalene. Og hva fungerte bedre for å forene kongeriker enn å knytte dem sammen med blod? Med fremtidige generasjoner. Med barna hun en dag ville bære frem. Barn knyttet til to kongeriker.

			Stillhet senket seg rundt bordet og fikk nakkehårene hennes til å reise seg. Hun rettet ryggen da kongene nikket.

			«Da er vi enige?» spurte ypperstepresten med en stemme like silkemyk som Spurvs kastanjebrune hår.

			Alle kongene, inkludert hennes egen far, mumlet et ja.

			I det øyeblikket denne traktaten ble undertegnet, var det forventet at hver konge og deres fremtidige arving ville overholde dens bestemmelser. Å bryte edene ville føre til døden.

			Det stred mot hennes natur som turaner å gi opp sin frie vilje. Hennes far følte sannsynligvis det samme. Likevel hadde ikke Tura noe annet valg enn å delta. Kongeriket deres var sterkt, men ikke sterkt nok til å stå imot resten av Calandra. Særlig ikke samtidig som de prøvde å komme seg etter crux-trekket.

			Faren kunne ikke stanse traktaten, men det gjorde det ikke lettere å akseptere hennes skjebne.

			Én etter én trakk hver av kongene en dolk eller kniv fra en slire. De skar seg i håndflaten, dyppet fjærpennen i blodet og skrev navnet sitt med det.

			Faren var sist ut. Han holdt pennen med den glinsende røde spissen over traktaten og stirret lenge på datteren. Medlidenheten og beklagelsen i de stålgrå øynene gjorde det vanskelig for henne å puste. Den grønne strålekransen i irisene blusset opp et kort øyeblikk før han senket blikket mot pergamentet. Den harde skrape­lyden da han signerte, var rask, som en pil gjennom hjertet.

			Spurv senket hodet slik at kongene ikke skulle se tårene hun hadde i øynene.

			Ferdig. Nå var det bestemt.

			Calandra lå i ruiner etter crux-trekket. Nå skulle kongedømmene gjenoppbygges sammen. Handle sammen. Leve sammen.

			Avle sammen.

			I kveld var Spurv blitt en avlshoppe, akkurat som favoritthesten hennes, Helena.

			Ville hun noensinne få se Helena igjen? Ville hun noensinne vende tilbake til Tura? Eller ville hun bli ført direkte fra denne elendige kjelleren i Ozart til en by i Genesis for å bli vist frem som deres nye dronning?

			Ville folket i Genesis hate henne, slik kongen deres, Tanis Eik, hatet faren hennes?

			Tanken på å tilbringe resten av livet knyttet til en mann som avskydde familien hennes, folket hennes, fikk det til å vrenge seg i magen. Ville Tanis la raseriet gå ut over henne? Ville hun måtte lide for en rivalisering som begynte lenge før hun ble født?

			Traktaten forbød ham å drepe henne, men det fantes skjebner som var verre enn døden.

			Tanis, som var minst ti år eldre enn Spurv, var den eneste ugifte kongen i dette rommet. Og hun var den eneste prinsessen i Calandra i fruktbar alder. Kanskje ville han glemme henne når hun hadde født ham en sønn. Hvis gudene var barmhjertige, ville hun få være i fred.

			Spurv knep igjen øynene. Frykten og sorgen truet med å fremkalle flere tårer. Tanis ville nok ikke se med blide øyne på en sytete kone. Og hun var turaner.

			Hun skulle ikke gråte.

			Gudene hadde skylden for dette. Drittsekker. De seks hadde forbannet Calandra med sine uhyrer. Med cruxene. Hun hadde overlevd det siste trekket bare for å bytte ett mareritt med et annet. Gudene kunne råtne i skyggene sine. Det kunne vostrene også, med sine eder og sin magi som ble brukt til å manipulere menneskene.

			Hun bet tennene så hardt sammen at det knaket i dem, rettet seg opp og løftet hodet.

			Yppersteprestens blikk ventet.

			Hun avskydde ham mer enn noen annen i dette rommet. Nådeløst fanget han henne i denne traktaten. Hun kunne kjenne smaken av hatet mot hans magi på tungen, som den kobberaktige smaken av blod.

			Med et lite nikk kalte han henne til bordet. «Navnet ditt?»

			«Spurv Wolfe.» Stemmen var stødig og rolig, røpet ikke hvor raskt hjertet banket.

			Han stirret på henne et langt øyeblikk. «Denne traktaten skal bli kjent som Spurveskjoldet.»

			En annen prinsesse ville kanskje ha satt pris på å få en traktat oppkalt etter seg.

			Spurv svelget et skrik.

			«Sverger du, Spurv Wolfe, prinsesse av Tura, å opprettholde Spurveskjoldet gjennom din forening med Tanis Eik, konge av Genesis?» spurte ypperstepresten.

			Alle kongene i rommet så ut til å holde pusten mens de ventet på svaret.

			Farens øyne fyltes av tårer da han ga henne et nikk.

			«Jeg, Spurv Wolfe, avgir dette løftet», hvisket hun.

			Uten å møte blikket hennes rakte faren frem kniven sin.

			Hun åpnet hånden og fortrakk ikke en mine idet bladet skar gjennom kjøttet. Med en rask håndleddsbevegelse skrev hun navnet sitt med blod.

			Så sto Tanis’ navn ved siden av hennes, og hans eget løfte ble uttalt høyt. Stemmen var jevn og dyp. Følelsesløs og kald.

			Det gikk en frysning nedover Spurvs ryggrad.

			Ypperstepresten la begge hendene på traktaten og lukket øynene.

			Hun fikk ingen fornemmelser. Det var ingen synlige antydninger til hans flytende magi. Men da han åpnet øynene og løftet hendene, var hun ikke i tvil om at hun nå var bundet til denne traktaten.

			Spurveskjoldet.

			«Det er bestemt.» Yppersteprestens erklæring stjal luften fra lungene hennes.

			Tanis marsjerte ut av kjelleren.

			De andre kongene fulgte raskt etter, gikk opp trappene som førte dem vekk fra dette hemmelige kammeret under Ozarts hovedstad.

			Ypperstepresten la begge hendene over hjertet og bukket lett for henne.

			Hun bet seg i tungen for å tie.

			Så rullet han traktaten sammen til en sirlig rull. Blekket, hennes blod, hadde knapt tørket da han gikk.

			Da de ble alene, sank faren sammen. Han sukket tungt, rund i skuldrene. Den brede, ruvende kroppen krympet for øynene på henne.

			Det kløyvde sjelen hennes i to.

			Ingenting av dette ville ha skjedd hvis det ikke fantes cruxer. Hvis det ikke hadde vært flere trekk.

			«Hvorfor har De seks forbannet oss med disse uhyrene? Hvorfor hater de oss?»

			«Fordi de er smålige guder», sa han. «Fordi kun mennesker har makt til å gjøre gudene ubetydelige.»

			Spurv stirret på faren, studerte den sterke profilen. «Jeg kommer aldri til å tilbe dem igjen. Og jeg kommer aldri til å stole på vostrene.»

			«Ikke jeg heller.» Han ga henne et trist smil og åpnet armene. «Jeg er lei for det, min datter.»

			Hun brøt sammen mot brystet hans, i den sterke omfavnelsen hun hadde kjent siden hun var spedbarn. «Hva skal jeg gjøre?»

			Han kysset håret hennes. «Vær dristig, min Spurv. Vær modig.»

			DEL I

			SPLITTELSE

		

	
		
			En

			RANSOM

			Treow var et gravkammer.

			Allmenningen var forlatt. Ingen vakter var utplassert i vakttårnene. Et vindpust grep tak i trinnene på en taustige og fikk den til å svaie frem og tilbake med en knirkende lyd. Trehytta ovenfor var like tom som resten av leiren.

			Hvor var Odessa? Hun burde vært her.

			Panikken som strømmet gjennom årene, gjorde meg svimmel. Jeg løftet fingrene til munnen og plystret. Den skingrende lyden slo mot trærne før den ble slukt av skogen.

			Og idet den forsvant, var det bare stillhet igjen.

			Det gikk kaldt nedover ryggen på meg.

			Noe var galt. Hun hadde kanskje gått seg vill i mørket etter at hun forlot Ellder, men hun ville ha funnet frem så snart dagen grydde.

			Langt borte hørtes dundrende hover. Jeg holdt pusten og håpet det var Odessa og Evie, men rytteren kom alene, og håret hennes var gråhvitt og glatt, ikke rødt med viltre krøller.

			Cathlin stanset den droplete hoppa og svingte seg ned på bakken. Hun bandt hesten til den samme trestammen der jeg hadde tjoret Aurinda.

			Den svarte pelsen til hingsten min var fortsatt våt av svette etter det krevende rittet fra festningen til leiren.

			«Du burde ha blitt i Ellder», sa jeg til Cathlin.

			Hun sto ved siden av meg, og en flik av det gråhvite håret løftet seg i vinden. «Du var sint. Jeg var bekymret for at …»

			«At jeg skulle skade min egen kone?» Neseborene mine videt seg ut.

			Ja, jeg var sint. Redd. Desperat. Forvirret. Men jeg ville heller ha stukket en kniv gjennom mitt eget hjerte enn å skade Odessa.

			«Nei.» Hun presset begge hendene mot de røde kinnene. «Jeg var bare bekymret. Jeg vet ikke hva jeg skal tro, Ransom.»

			«Det gjør ikke jeg heller.»

			Bildet av cruxen, en kvinne, hadde brent seg fast i hukommelsen. Hvordan var det mulig? Hva slags magi var dette? Eller spilte hjernen meg et puss?

			Jeg hadde vært sikker på at jeg var fanget i et mareritt da jeg gikk ut av festningen. Selv etter at jeg hadde hentet Aurinda og salet på ham for å ri til Treow, føltes det som å bevege seg gjennom tåke. Gjøre ting mekanisk til jeg våknet fra drømmen.

			«Håret hennes», hvisket Cathlin.

			Cruxen hadde endret seg fra et udyr til en skjønnhet. Til en kvinne som delte mange nok trekk med Odessa, fra håret til nesen og den fintformede haken, til at likheten var umulig å ignorere.

			Og blodet hennes …

			«Tror du at Odessa vet det?»

			«Nei.» Jeg nektet å tro at hun ville ha holdt noe slikt hemmelig for meg.

			Jeg stakk hånden inn i vesten og trakk ut en avskåret lokk av hamskifterens hår. Jeg tvinnet den silkemyke krøllen rundt fingeren og lot de oransje, jordbær- og kobberfargede fargetonene fange lyset. Så slapp jeg hårstråene ut i vinden.

			«Har de brent liket?» spurte jeg.

			«Ja.»

			«Bra.»

			«Hvor er alle sammen?» spurte Cathlin og speidet mot trærne. «Vakttårnene var tomme da jeg red forbi.»

			«Borte. Treow er forlatt.»

			Hvor er du, Cross? Hvor i helvete er du?

			Jeg hadde allerede ridd rundt leiren to ganger. Jeg hadde ropt etter Odessa og Evie til stemmen sprakk og halsen verket.

			Hvis min far hadde tatt dem, hvis han hadde gjort dem noe, skulle jeg rive hvert eneste lem av kroppen hans, uansett hvilke blodseder jeg hadde sverget. Og hvis et annet uhyre hadde funnet dem i løpet av natten, ba jeg om at Odessa hadde et trygt sted å gjemme seg.

			«Odessa og Evie burde ha vært her», sa jeg. «Jeg sendte dem til fangehullene og sa at jeg ville møte dem her.»

			Fargen forsvant fra Cathlins kinn.

			«Hvor i helvete er hun?» Jeg strøk en hånd over ansiktet. «Jeg skulle aldri ha latt henne dra.»

			Cathlin la hånden på skulderen min. «Vi skal finne dem.»

			Jeg skulle finne dem. Her eller i skyggene.

			«Jeg fant disse på gaten da jeg var på vei til paddocken.» Cathlin gikk til salvesken og tok frem to kniver.

			Odessas kniver.

			Det var blod på begge knivbladene.

			Faen. Jeg hatet at hun ikke hadde dem. At hun var der ute et sted uten beskyttelse. Uten meg.

			Lyden av en grein som knakk, fikk både Cathlin og meg til å snurre rundt i retning av allmenningen. Hjertet mitt stanset, for så å synke da Mariette kom gående mellom trærne.

			«Vokter.» Bestyreren bukket. «Cathlin.»

			«Hvor er alle sammen, Mariette?» spurte Cathlin.

			«Borte.» Mariettes hår hang slapt over skuldrene, grånende lokker som hadde løsnet fra en streng knute. De mørkebrune øynene var slitne og blodsprengte. Hun var iført en tykk, grå kappe og hadde en fullstappet veske over skulderen. «Jeg var den siste som forlot Treow. Jeg hadde passert det siste vakttårnet da jeg hørte noen plystre og dro tilbake. Kongen og soldatene hans red gjennom før daggry og advarte oss om crux-speideren. Vi følger etter karavanen hans til Allesaria.»

			«Var Odessa og Evie sammen med ham?» spurte jeg.

			Hun ristet på hodet. «Jeg så dem ikke. Kongen hadde ikke noe stort følge. Bare et tjuetall soldater. De samlet forsyninger, men ble ikke lenge.»

			«Fuck.» Jeg bet tennene sammen. «Du bør dra. Ta igjen resten av reisefølget.»

			Komme seg til helvete ut av Treow mens hun ennå hadde muligheten.

			Mariette nølte et øyeblikk, og blikket løftet seg mot trehytta over hodet mitt. Odessas trehytte. Hun stirret på den et øyeblikk, som om hun ikke var komfortabel med å forlate Treow. Som om hun visste at hun aldri ville få se stedet igjen. Men nølingen forsvant, og like raskt som hun hadde dukket opp, for hun av gårde i sikksakk forbi tykke trestammer og ble borte.

			«Hvis hun ikke er sammen med faren din, hvor er hun da?» spurte Cathlin og snudde seg sakte rundt i sirkel.

			Hvor? Hvor i helvete var min hustru?

			En redsel jeg aldri hadde kjent maken til, trengte dypt inn i meg. Fikk blodet til å fryse. «Hvor mange kjenner til cruxen?»

			«Ikke mange. Det var få som overlevde natten.»

			«Dra tilbake til Ellder. Betal vaktene for å holde tyst om cruxen, om kvinnen. Og andre også, om nødvendig.» Jeg gikk bort til Aurinda og festet Odessas kniver til salen med en av lærreimene. «Bli hos Zavier. Pass på ham. Send bud hvis han våkner. Hvis han ikke gjør det … begrav ham ved siden av min mor.»

			Cathlins øyne ble fylt av tårer. «Og nøyaktig hvor skal jeg sende bud?»

			Jeg svingte meg opp i salen og vendte meg bort fra stien der Mariette hadde forsvunnet. Bort fra veien som til slutt ville føre meg til Allesaria.

			Det var en mulighet for at Odessa ville bruke innrissingene på lærmansjetten min og dra på leting etter hovedstaden. Men jeg hadde på følelsen at hun ville føre Evie et annet sted. Et sted hvor hun kunne gjemme søsteren min for vår felles far. Et sted hvor hun følte seg trygg.

			«Quentis.»

		

	
		
			To

			ODESSA

			Hva om jeg rømte?

			Jeg satt ved bredden av en innsjø uten navn og stirret, vannet var stille og glatt som glass. Jeg tvang meg selv til ikke å bryte sammen, til ikke å gi etter for hjertesorgen og frykten. Ikke smuldre opp i tusen bitte små biter, slik som de runde småsteinene under meg.

			Snødekte fjell, høye eviggrønne trær og en pastellfarget himmel speilet seg i vannflaten. Et feilfritt bilde av en verden som var snudd på hodet.

			Denne engen var et sinnbilde på ro. Et fristed for en sliten sjel. En celle uten gitter og lås.

			Hva om jeg rømte min vei?

			Jeg ville ikke komme langt. Vi ville ikke komme langt. Dessuten hadde jeg gått meg bort. Vi var fullstendig på villspor.

			Evie lå krøllet sammen i fanget mitt og sov. Hun hadde endelig sluttet å skjelve etter badet jeg tvang henne til å ta i det iskalde vannet. Klærne var skitne og dekket av størknet blod, men det var i det minste borte fra håret og huden hennes.

			Selv om vi hadde skylt av oss i vannet, stinket vi fortsatt av røyk, av død. Det hadde gått fem dager siden Ellder, og jeg begynte å frykte at lukten ville hjemsøke meg for alltid.

			Jeg trykket munnen mot Evies våte hår idet en hauk suste over oss og utstøtte et skarpt skrik. Hele kroppen min rykket til.

			Evie klynket og krøp tettere inn i armene mine.

			Jeg kysset henne på håret igjen og vugget henne forsiktig frem og tilbake til hun slappet av.

			Faze malte mens han gned seg mot beinet mitt.

			Vannet skvulpet mot bredden.

			Magen min rumlet.

			Små lyder som brøt stillheten, men for lave til å jage bort skrikene. Lyden av de massive vingeslagene, de gjennomtrengende skrikene fra cruxen, runget fortsatt i ørene.

			Jeg åpnet hånden og førte fingertuppen over det rosa arret i håndflaten. Et arr som var speilet i Ransoms håndflate. Tvilling­arr skåret inn i kjøttet den dagen vi undertegnet Spurveskjoldet, ekteskapstraktaten, med blod og sverget på å være mann og kone.

			Kanskje ville han finne veien til meg hvis jeg berørte arret nok. Kanskje ville jeg kjenne gjenlyden av hans puls og vite at han fortsatt var i live.

			«Lovet være Ama. Elskede Mor», hvisket jeg. «La ham leve. La oss finne veien til hver…» Bønnen ble avbrutt da jeg kjente vostermagien krible i nakken.

			Bror Dime gikk gjennom gresset som omkranset vannet, og den burgunderrøde kappen strøk mot de gyllengrønne stråene. Han strakte hånden mot en gul markblomst og lot en tykk, furete negl gli over den.

			Den tidlige morgensolen kastet et mykt, kremgult lys over engen. Det var den eneste tiden på dagen da prestens bleke hud så ut til å ha et snev av ferskenfarge.

			Han stanset der gresset tok slutt og steinene langs vannkanten begynte. Langt nok fra der jeg satt til at svien fra magien hans ikke var uutholdelig, men nær nok til at vi kunne høre hverandre snakke. Han bukket med hendene foldet på ryggen. «Har du fått hvilt deg?»

			«Nei.» Stemmen hørtes ikke ut som min egen. Den var for flat, for livløs.

			For nummen.

			Det var for mange redsler å ta inn over seg akkurat nå. Å høre om Jocelyns svik. Å drepe general Banner. Å se Brielle dø. Å høre Evie skrike mens Zavier blødde i hjel på gaten.

			Senere. De marerittene kom ikke til å forsvinne. Jeg fikk håndtere dem når jeg ikke lenger trasket gjennom villmarken med en voster som kanskje eller kanskje ikke prøvde å redde livet mitt.

			«Vi kan ikke bli her», sa han.

			Vi hadde ridd i fem dager. Hadde bare stoppet så kort at vi ikke behøvde å binde sammen Freyas forbein. Både Evie og jeg var på sammenbruddets rand, og disse korte avbrekkene var knapt nok til at vi rakk å trekke pusten, langt mindre få hvile.

			Jeg trengte et helt liv for å komme meg etter den natten på festningen, ikke fem dager og noen stjålne øyeblikk ved en forbasket innsjø, selv om den var fantastisk vakkert. «Vi kan ikke fortsette i dette tempoet.»

			«Det må dere, mitt barn.»

			Jeg bet tennene sammen for ikke å si noe.

			Uansett hvor hardt vi presset oss, så han aldri ut til å bli trøtt eller sove.

			Bror Dime hadde gått til fots de siste fem dagene, mens Evie og jeg red på Freya. Ikke en eneste gang hadde energien hans avtatt mens han førte oss lenger bort fra Ellder. Fra Treow.

			Fra Ransom.

			«Hvor er det du fører oss?» spurte jeg for hundrede gang, og for hundrede gang svarte han ikke.

			«Jeg går og henter hesten.» Han snudde og gikk tilbake til engen der Freya beitet.

			Da vi stoppet før soloppgang i dag, tok jeg av henne salen og brukte den til å lene meg mot, men jeg lot grimen være på for at hun skulle være lettere å få tak i. Ikke at bror Dime noen gang hadde problemer med å fange hesten.

			Da han nærmet seg, viftet hun med den svarte halen og gikk mot den utstrakte hånden hans. Lot ham stryke seg på den grå mulen.

			Kanskje grunnen til at jeg ikke hadde gjort mer for å unnslippe Dime, var at jeg fryktet at Freya ikke ville forlate hans side. Eller fordi jeg var redd for å vende tilbake til Ellder og være vitne til ettervirkningene av det vi hadde forlatt.

			Jeg var livredd for å komme tilbake og finne ut at det verkende hullet i hjertet mitt hadde sin årsak.

			Han lever.

			Ransom måtte være i live. Han kunne ikke ha dødd, ikke når vi hadde så mye igjen å oppleve sammen.

			Han var sikkert i Treow, rasende fordi jeg ikke var der. Når han fant oss, skulle jeg gladelig tåle både de olmeste blikk og en skikkelig skyllebøtte. Bare han var i live.

			Hvis det å dra tilbake til Ellder innebar å få vite en annen sannhet, å ha mistet ham til skyggene, da ville jeg kanskje heller bli værende i den turanske villmarken for bestandig.

			Med et sukk strøk jeg Evie over kinnet. «På tide å våkne, lille stjerne.»

			Det tok noen sekunder før de grå øynene åpnet seg. De asurblå strålekransene lyste intenst, men bleknet for hvert blunk til de nesten var oppslukt av det grå.

			Jeg sendte henne et smil hun ikke gjengjeldte.

			Hun stirret bare opp på meg, uten håp, som om hun ventet på at jeg skulle spole tiden bakover. At jeg skulle føre henne tilbake til et liv der Zavier var i live. Et liv der farens blod ikke var størknede flekker på skjorten hennes.

			Han hadde ofret sitt liv for å redde vårt. Mitt.

			Det var urettferdig at hun hadde mistet så mye. En far. Og moren.

			Hva ville Luella ha sagt til Evie? Hvordan ville hun ha hjulpet datteren med å komme over denne smerten?

			Hjelp meg. Jeg sendte den stille bønnen til skyggene, så svelget jeg svien i halsen, nektet å gi etter for tårene. Jeg kunne ikke bryte sammen, ikke ennå. Ikke så lenge hun trengte at jeg var sterk.

			«Er du sulten?» spurte jeg.

			Evie ristet på hodet.

			Hun spiste ikke nok. Det gjorde ikke jeg heller.

			Ikke bare hadde de lange, endeløse dagene tappet meg for krefter, men det konstante bombardementet fra bror Dimes magi hadde også svekket appetitten.

			Han forsøkte å holde seg på avstand, passet alltid på at huden hans ikke kom borti min. Han holdt ytterst i de lange tøylene til Freya mens han førte oss gjennom skogen, men tøylene var bare ikke lange nok. Og han hadde ennå ikke sluppet oss av syne.

			Hva om vi stakk av? Ville han stanse oss?

			Jeg fryktet magien hans nok til ikke å prøve.

			Han behandlet oss ikke som fanger, men jeg var ikke så dum at jeg trodde vi var frie.

			Den natten vi red bort fra fangehullene i Ellder, ba jeg Dime om å ta oss med til Treow.

			Ransom hadde sagt at jeg skulle følge månen, Aurinda, og at den ville lede meg til leiren. Jeg hadde vært så lettet over at vi hadde en eskorte, selv om det var en magiker. Da vi svingte feil vei, bort fra tvillingmånene, sa jeg til Dime at vi måtte snu.

			Han hadde tatt Freyas tøyler fra meg og fortsatt inn i mørket.

			I løpet av de siste fem dagene hadde jeg lært at vosteren leverte de fleste ordrene uten ord.

			«Opp og hopp.» Jeg strøk Evies hår bort fra ansiktet hennes og hjalp henne på beina før jeg også reiste meg.

			Faze strakte ut forbeina, og klørne gravde seg ned blant småsteinene mens han viftet med halen. Så kastet han seg fremover og snappet med kjeven etter et insekt. Ribbeina hans var mer markerte enn de hadde vært i Ellder.

			Jeg hadde gitt ham biter av det tørkede kjøttet bror Dime ga til Evie og meg, men Faze var vant til å drikke melk også. Og han var like lei av rideturen som vi var. Det hadde vært for mange dager i bæreselen. Den konstante skumpingen og mangelen på frihet gjorde ham gretten.

			Da jeg tok ham ut av bæreselen tidligere, flekket han tenner og freste. Jeg knipset ham på snuten.

			Evie trasket mot vannkanten med armene slapt ned langs siden.

			Jeg tok hånden til hjertet, prøvde å gni bort verkingen. Hvordan skulle jeg gjøre dette? Hvordan kunne jeg hjelpe henne? Jeg ante ikke hvordan jeg skulle fortelle henne at Luella var død, eller hjelpe henne med å håndtere tapet av Zavier. Hun var for ung til å se så mye blod og vold.

			«Lett hennes hjertes byrde, gudinne Karina.» Jeg gjorde De åttes tegn ved å føre hånden i sirkel rundt ansiktet og hjertet. «Gi henne fred.»

			Jeg ville overleve selv om mine bønner for egen del ikke ble besvart, men jeg håpet for Evies skyld at det var en gud eller åtte som lyttet.

			Faze hoppet frem og krøllet seg rundt beina til Evie. Noen ganger var jeg sikker på at han kjente hvor vondt hun hadde det. Han knurret og snerret i min retning, men hadde knapt veket fra hennes side de siste fem dagene. Han var alltid i nærheten, alltid tålmodig. Han sprellet ikke engang når hun dro ham inntil seg og begravde ansiktet i den rosa pelsen.

			Jeg snudde meg bort fra vannet og samlet styrke til å løfte Freyas sal da noen bevegelser ved trærne bortenfor bror Dime fikk meg til å stoppe opp. En rytter på en svart hest kom travende ut på engen.

			I løpet av et kort hjerteslag trodde jeg det var Ransom. At han hadde funnet oss og skulle lede oss til et trygt sted. Men så innhentet øynene det håpefulle hjertet, og jeg innså at hesten ikke var svart, men blåskimlet. Og personen i salen var nok en prest.

			I den ene knudrete hånden holdt han tøylene til den blåskimlete hesten. I den andre holdt han et leietau som var festet til en brun hest som travet like bak.

			Bror Dime førte Freya til meg og passet som alltid på ikke å komme borti meg da han ga meg tøylene.

			Visste Dime hvorfor jeg kunne føle vostermagi når andre ikke kunne det? Etter at jeg dro fra Ellder, hadde jeg vært for omtåket til å mase på presten etter informasjon, men om vi skulle reise sammen, kunne jeg kanskje få noen svar.

			«Hvem er det der?» Evie dukket opp ved siden av meg og stirret opp på bror Dime.

			Han satte seg på huk, men han var så høy at selv når han satt slik, måtte hun legge hodet bakover for å holde blikket hans. «Bror Skore. Han skal ri med oss til Ozart.»

			«O-Ozart?» Jeg blunket. «Vent. Skal vi til Ozart? Hvorfor det?»

			Han ignorerte meg.

			Kanskje jeg måtte la Evie stille spørsmålene fra nå av. Hun hadde større hell med å få svar.

			Bror Dime løftet hånden, trakk vannet ut av håret hennes og snurret det rundt til det dannet en krone.

			Det føltes som en evighet siden han hadde gjort det samme med meg utenfor et kunstgalleri i et slott i Quentis. En prikkende fornemmelse krøp over huden, men jeg holdt grøsset igjen, for jeg ville ikke ta dette magiske øyeblikket fra Evie.

			Men hun stirret ikke opp i undring på den glitrende kronen. Ansiktet lyste ikke opp i et smil. I stedet slo hun blikket ned mot bakken. Hun trådte frem fra under vannringen og beveget seg mot meg, slik at armen hennes kunne hekte seg rundt beinet mitt.

			Bror Dime sendte vannet bort med et lite vift.

			Det var ikke lett å lese ansiktsuttrykket hans, men de fargeløse leppene myknet i noe som måtte være medlidenhet. Han reiste seg og gikk noen skritt unna, langt nok til at svien fra magien hans ble svakere.

			Den andre presten red bort til bror Dime, stanset og steg av hesten. Han var kledd i en lyseblå kappe som hang og slang rundt den magre kroppen. Nesen hadde den samme haukaktige formen som Dimes.

			Bror Skore slapp hestene så de kunne beite fritt, og stilte seg ved siden av Dime. Begge prestene la hånden mot hjertet og bukket.

			Den samlede magien fikk meg til å vakle.

			«Gå og vent sammen med Faze», sa jeg til Evie og kikket etter henne mens hun gikk bort til tarkinen ved vannet.

			Om Dime trodde han kunne opprettholde dette halsbrekkende tempoet, drømte han.

			Evie trengte et sted å sove som ikke var i fanget mitt. Hun trengte et godt måltid og et ordentlig bad og et trygt sted å gråte. Og Freya trengte lengre pauser enn hun hadde fått.

			«Vi må dra», sa han.

			«Nei.» Jeg hevet hodet og håpet at jeg så modigere ut enn jeg følte meg. «Ikke før du forteller meg hvorfor vi skal til Ozart.»

			«Det er den veien du må følge.»

			«Det besvarer ikke spørsmålet mitt.»

			«Det er det eneste svaret jeg kan gi.»

			Jeg fnøs. «Da drar vi. Vi drar til Treow for å finne Ransom.»

			Prestene sendte hverandre et blikk som fikk hjertet mitt til å synke. Et blikk som sa at jeg ikke kom til å finne ham der.

			«Hva? Er han …» Jeg klarte ikke å fullføre spørsmålet. Hodet mitt snurret for fort, og det var som om bakken under støvlene vippet sidelengs.

			Han lever.

			Ransom var i live. Jeg nektet å forestille meg noe annet utfall. Om noen kunne overleve cruxene, var det Vokteren. Jeg grep tak i lærmansjetten på underarmen, den Ransom hadde gitt meg, og lot denne biten av ham hjelpe meg å finne roen.

			«Jeg kjenner ikke hans skjebne, mitt barn.» Bror Dime snakket forsiktig, som om han visste at jeg var like ved å synke i kne. «Men det er her deres veier skilles. Han er lojal mot ypperstepresten.»

			«Er ikke du det?» Jeg stolte absolutt ikke på ypperstepresten, eller Dime for den saks skyld, men var de ikke alle en del av det samme brorskapet?

			«Dette er en reise du må ta alene. Det er den eneste måten du kan oppdage ditt dynasti.»

			«Mitt dynasti? Jeg har ikke noe dynasti.» Jeg pekte bak meg. «Jeg har en livredd liten jente som så faren sin bli myrdet. Så svar på spørsmålet mitt. Hvorfor Ozart?»

			Bror Dime nikket mot salen på bakken ved føttene mine. «Tura er ikke trygt for deg. Og jeg lovte faren din at jeg skulle passe på deg.»

			«Så før meg til ham.»

			Ransom hadde fortalt meg at hvis noe skjedde med ham, med Zavier, måtte jeg få Evie ut av Tura. Ta henne med til Quentis, legge hele kontinentet Calandra mellom henne og kong Ramsey.

			Hvis han ikke fant oss i Treow, ville Ransom lete etter oss i Quentis, så det var dit vi skulle. Far ville beskytte oss, og vi kunne søke ly hos familien min under trekket.

			«Vi trenger ikke å krysse grensen til Ozart», sa jeg. «Det er ingen grunn til å reise østover. Vi bør ri sørover til kysten og så seile over Krisentsjøen.»

			«Vi skal ikke seile til Quentis.»

			Jeg slengte hånden i været. «Hvorfor ikke? Det er den raskeste ruten.»

			Prestene sendte hverandre et nytt blikk.

			«Hva er det dere ikke forteller meg? Hvorfor må dere til Ozart? Med mindre dere har tenkt å ri på tvers av hele kontinentet, så er det ingen vits i å …» Åh, guder. Verden tippet sidelengs da erkjennelsen gikk opp for meg. «Nei. Det er for farlig. Det er for langt. Hva med uhyrene? Hva med trekket? Det vil ta flere uker.»

			Fra Tura til Ozart, så Lain og Genesis. Jeg kunne ikke engang forestille meg å gjennomføre den reisen.

			Med bankende hjerte ristet jeg på hodet. «Vi blir ikke med.»

			«Jo, det gjør dere.» Bror Dime beveget seg nærmere, og svien fra magien hans ble stadig sterkere.

			«Har jeg noe valg?»

			«Nei.»

			Jeg kastet et blikk over skulderen på Evie. Hvorfor hadde jeg ikke forlatt vosteren for flere dager siden? Han ville ikke ha klart å ta oss igjen til fots. Men nå som den nye presten var her med to hester, ville vi aldri komme oss unna.

			Med mindre jeg kjempet mot dem. Blikket mitt flyttet seg til sverdet ved siden av salen.

			«Bør jenta heller ri med meg?» spurte bror Dime.

			«Nei.» Jeg tok et skritt til siden og sperret veien for ham til Evie. «Hun blir hos meg.»

			«Så sal på hesten din.»

			Denne drittsekken kom til å bruke henne til å manipulere meg, og inntil jeg klarte å finne en måte å rømme på, var jeg fanget. «Greit.»

			«Dette blir ingen lett reise», advarte han. «Men du må finne styrke til å holde ut. For hele Calandras skyld.»

			«Og om jeg ikke klarer det?»

			«Du må.» Og med det gikk Dime sin vei.

			Bror Skore la hodet på skakke og studerte meg et langt øyeblikk. Så løftet han hånden og knipset med fingrene.

			Et vindkast kom susende bakfra og holdt på å blåse meg over ende. Jeg kastet meg fremover for å ta meg for og snublet over salen til Freya.

			Pokker ta disse vostrene.

			Jeg burde virkelig ha stukket av.

		

	
		
			Tre 

			CASPIA

			En mann med sølvøyne støter sverdet gjennom Emerys hjerte. Fjær blir til kjøtt. Vinger faller sammen og blir til armer. Klør forvandles til tær.

			Hun faller fra stjernene med den sølvøyde krigeren.

			Min søster styrter mot jorden.

			Til det bare er blod og støv igjen.

			…

			Jeg våknet fra synet med et rykk. Håret klistret seg til svetten i pannen, og det føltes som om hver eneste knokkel i kroppen var knust, som om det var jeg som hadde falt ned fra stjernehimmelen. Jeg kjente en vond smerte i brystet, som om sverdet hadde gått gjennom mitt hjerte og ikke Emerys.

			«Ikke nå igjen.» Hendene grep tak i sengetøyet mens jeg lukket øynene og ga hjertet muligheten til å synke ned gjennom halsen igjen. Så sparket jeg teppene bort fra beina og reiste meg, subbet over steingulvet bort til de åpne vinduene i soveværelset.

			Den salte brisen kysset kinnene. Den kjølige luften fylte lungene. Duften av krydder og søt røyk fløt inn i nesen.

			Synet av Emery død ville hjemsøke meg i timevis, og da tyngden av tapet av henne la seg over skuldrene, sank jeg sammen mot den åpne vinduskarmen og stirret ned på den sovende byen som bredte seg utover ved palassets føtter.

			Månestråler badet Showe i grått og hvitt. Gatene var tomme. Byen var stille, men stillheten ville ikke vare lenge.

			Snart ville solen stige opp fra havets dyp for å kysse himmelen god morgen. Ved daggry ville kystlinjen være fylt av fiskere som styrte båter med fargerike seil. Vognene ville strømme mot åkrene på landsbygda for å høste inn avlingene. Gjetere ville ri på sine gangere utenfor bymurene for å se til flokken sin. Og gruvearbeidere ville presse seg inn i vogner på vei til elfalter-gruvene, der de skulle utvinne det dyrebare metallet fra berggrunnen i Nelfinex.

			Støyen og kaoset fra Showes gater ville sive inn gjennom hvert eneste åpne vindu i palasset og gjøre det umulig å sove. Ikke at jeg ville ha tid til det. Ikke med mine plikter og det strenge treningsregimet.

			Jeg ville ha gjort lurt i å krype tilbake i sengen og hvile til daggry, men jeg visste at i det øyeblikket jeg lukket øynene, ville jeg se Emery og den sølvøyde krigeren.

			Hvem var han?

			Hvor var hun?

			Jeg satte meg i den brede vinduskarmen og presset knærne mot brystet. Innerst inne visste jeg at hun hadde hatt en god grunn til å dra. Men dersom synet var sant, dersom Emery virkelig var blitt drept av den mannen og kalt til livet etter døden av Den guddommelige, ville vi aldri få vite hvorfor hun hadde møtt denne grusomme skjebnen.

			Jeg ville aldri få muligheten til å ta farvel.

			«Emery», hvisket jeg til vinden og håpet at synet var feil. Håpet at solen ville komme når hun hvisket tilbake.

			Det var ikke den første søvnløse månen jeg hadde tilbrakt i vinduet mens jeg sugde inn lyset fra stjernene. Da de gylne strålene begynte å lyse i horisonten, var ryggen stiv og øyelokkene tunge. Kroppen kom til å være treg under treningen, og jeg kunne allerede høre irettesettelsen fra instruktørene mine.

			Det lød fottrinn i gangen utenfor. Et øyeblikk senere banket det på døren, og dørhåndtaket ble vridd om. Xandra ventet aldri på svar eller tillatelse.

			«Er du våken, Caspia? Hvis ikke må du våkne.» Kusinen min kom inn i værelset og klappet to ganger i hendene.

			De lange, kobberrøde og oransje krøllene var samlet i en stram knute i nakken. Hun var kledd i uniform, og de beige buksene formet seg etter hoftene og lårenes slanke kurver. De sterke armene var bare i den matchende ermeløse vesten. Rundt bicepsene og underarmene hadde hun elfalter-metallbåndene som indikerte posisjonen hennes. Posisjonen vår.

			De stillestående.

			Xandra og jeg ventet begge på å gå gjennom ritualet. Da ville vi bli Stare, og de skinnende armbåndene ville bli erstattet av ringer på hver finger.

			Ringer som skulle representere lojalitet til landet vårt. Til folket i Nelfinex. Til familien vår.

			Til Staren.

			«Jeg er våken.» Jeg rettet ut knærne og svingte beina ut fra vinduskarmen for å hoppe ned.

			Xandra så på den uoppredde sengen og den hvite, flagrende morgenkåpen. Mine egne ildrøde krøller hang løst ned til midjen. Vanligvis sov jeg tungt og siklet på en pute når hun stormet inn til meg. De to klappene hennes var blitt mitt faste kamprop om morgenen.

			Øyenbrynene hennes trakk seg sammen da jeg sank ned på sengekanten. «Du har hatt et nytt syn, ikke sant?»

			«Ja.» Det var ingen vits i å benekte det. Jeg trengte ikke speil for å vite at øynene mine var hjemsøkte.

			«Var det det samme? Om Emery?»

			Jeg nikket mens jeg pillet på tommelfingerneglen.

			«Vexx», bannet hun.

			«Ikke la noen andre høre deg si det ordet.»

			Det var strengt forbudt for De stillestående å banne. Vi skulle være det perfekte eksempel på stoisk ro, og ifølge min tante var banning en følelsesmessig krykke.

			Xandra rynket pannen. «Jeg vet at du ikke vil fortelle henne om synene igjen, men …»

			«Jeg vil ikke.» Jeg reiste meg og gikk bort fra kusinen min – bort fra denne samtalen – og inn i omkledningsværelset mitt.

			Tante Oleana ville ikke høre om synene mine, særlig ikke dette. Uansett hvor mange ganger jeg fortalte henne at de var mer enn drømmer, så hun dem bare som et utslag av at fantasien løp løpsk. Hun avfeide dem som tull, som måneskrekk som ville opphøre etter ritualet.

			Selv når synene var sanne, når jeg hadde bevis for at det jeg så, hadde skjedd, trodde hun ikke på meg. Jeg hadde sluttet å fortelle henne om dem da jeg var seksten. I årevis hadde jeg opptrådt som hennes pliktoppfyllende Stillestående, og dersom hun lurte på om jeg fortsatt hadde drømmer eller ikke, hadde hun ikke spurt.

			Men etter at dette synet om Emery hadde dukket opp igjen og igjen, bestemte jeg meg for å bryte tausheten.

			Hun hadde avfeid det med en håndbevegelse.

			Så nei, jeg hadde ikke tenkt å fortelle henne om det igjen.

			Klærne lå strødd på gulvet i omkledningsværelset. Et håndkle var slengt i døråpningen til badekammeret. Kommoden mot veggen var nesten tom, og innholdet lå i ulike hauger.

			Jeg tok av meg morgenkåpen og kastet den på den nærmeste haugen, som jeg skulle sortere senere. Så endevendte jeg rotet på leting etter uniformen som var renest. Alle hadde skrukker og var blitt brukt minst én gang.

			I stedet for å sitte i vinduet burde jeg ha vasket klær. Men klesvask var den oppgaven jeg likte minst, og dessuten den minste av mine bekymringer, så jeg tok på meg buksene og vesten, makne til dem Xandra hadde på, og begynte å flette håret i to like fletter.

			Xandra holdt på å re sengen min da jeg kom ut fra omkledningsværelset.

			«Det hadde du ikke trengt å gjøre.»

			«Jeg har ikke noe imot det.» Hun trakk på skuldrene og rettet på en pute. «Hvor er Hop?»

			«Graciella spurte om han kunne sove på rommet hennes.»

			«Hvis du ikke passer deg, kommer hun til å stjele feneken din.»

			«Det har du sikkert rett i.» Jeg lo, rettet ut et hjørne av linteppet og strøk hånden over det safrangule stoffet. Så satte jeg meg på sengekanten for å trekke på meg de knehøye lærstøvlene.

			Xandra satte seg ved siden av meg. «Hvis du forteller henne det, kan det hende hun tror deg denne gangen.»

			«Det kommer hun ikke til å gjøre.» Jeg var ikke i tvil.

			«Men dette er det eneste synet som har gjentatt seg. Det må bety noe.»

			«Ja», mumlet jeg mens en urolig følelse satte seg i magen.

			Jeg hadde hatt syner hele livet. De hadde vært sjeldne da jeg var barn, men etter hvert som jeg hadde vokst fra Dununge til Stillestående, etter hvert som jeg hadde modnet til kvinne, var de kommet oftere. Noen ganger hver fjerde eller femte sol.

			Men i løpet av all den tiden var synet om Emery og den sølvøyde krigeren det eneste jeg hadde hatt mer enn én gang. Forrige måne var den sjette gangen.

			Det kom ikke noe godt ut av tallet seks.

			«Du må fortelle henne det, Caspia. Om ikke for din egen sjelefred, så for Graciellas skyld. Dersom det er sant, har hun rett til å få vite at moren ikke kommer tilbake. Og dersom Emery er blitt drept, må det gjengjeldes.»

			Hun hadde rett. Vi visste begge at hun hadde rett. Vexx.

			For Graciellas skyld måtte jeg fortelle det til tante Oleana. Og Emery fortjente hevn.

			Det var på stare-vis.

			«Greit», mumlet jeg.

			«Takk.» Xandra grep hånden min og klemte den hardt. Med den andre hånden løftet hun elfalter-anhenget hun hadde rundt halsen, og førte det til munnen. Det røde og oransje metallet glitret i sollyset. Sølvvingen som var innfattet i en sirkel av gull, glitret som en stjerne. «Ved Den guddommeliges nåde vil hun lytte.»

			Jeg løftet mitt eget halskjede og presset munnen mot Nelfinex’ emblem, Starens emblem, mens jeg ba en stille bønn.

			Ved Den guddommeliges nåde, gi oss ritualet.

			Ved Den guddommeliges nåde, gjør oss sannferdige.

			«Vi bør gå.» Jeg reiste meg og trakk i kanten av vesten i håp om at noen av skrukkene ville glattes ut.

			«For å snakke med tante Oleana?» spurte Xandra.

			«Ja, før jeg mister motet.»

			«Avlegg et løfte. Da vil ikke motet svikte.»

			Staren hedret lojalitet. Vi trodde på hevn og styrke og disiplin. Men fremfor alt holdt vi løftene våre. Eller døde i forsøket. Så jeg presset to fingertupper mot midten av pannen min. «Du har mitt løfte.»

			«Takk.»

			Jeg gikk bort til brettet på toalettbordet, der jeg oppbevarte elfalter-båndene mine, og skjøv dem raskt på meg rundt bicepsene og underarmene. Så fulgte jeg etter Xandra ut av værelset.

			Vi tok den nærmeste trappen og småløp opp åtte etasjer. Da vi nådde øverste etasje i palasset, kom en tjener ut av Saskias værelser.

			«Prinsesse Caspia. Prinsesse Xandra.» De karamellgylne øynene lyste da han passerte oss på vei mot trappen. Han bar på et brett med Saskias halvspiste frokost.

			«God morgen.» Jeg gjengjeldte det varme, vennlige smilet hans.

			Når vi var ferdig med ritualet, når vi var blitt Starer, måtte tjenere og oppassere falle på kne og bukke når vi støtte på dem i gangene. De skulle behandle oss som de behandlet de andre Starene. Som de behandlet tante Oleana, dronningen. For når vi hadde fullført ritualet, ville vi være kongelige.

			Men vi var ikke Starer ennå.

			Jeg kom til å savne de lette smilene og de hverdagslige hilsenene. Jeg kom til å savne det uformelle ved å være en Stillestående. Jeg kom til å savne værelsene mine i palassets midterste etasje, hvor jeg var nærmere byen. Jeg kom til å savne å besøke Dunungene hver ettermiddag i bibliotekene.

			Som Stare ville jeg i det minste slippe å vaske klærne mine selv.

			Xandra og jeg gikk forbi en rekke bueåpninger med utsikt over byen og Marixmorehavet bortenfor. Duften av salvie, sitrus og salt spredte seg i gangen, og jeg trakk pusten dypt og holdt den i lungene.

			Emery fortalte meg en gang at sansene hennes var blitt skjerpet og hadde endret seg etter ritualet. Hun hadde mistet sin forkjærlighet for krystallisert sitron og kandisert honning. Jeg håpet at jeg fortsatt ville elske lukten av havet når forvandlingen min var fullført.

			Vi passerte dør etter dør mens vi gikk gjennom palasset. Hver av dem tilhørte værelsene som var bebodd av en Stare. Søstre. Kusiner og fettere. Tanter. Grandtanter. Bestemødre.

			En fnising ga gjenlyd fra et åpent værelse. En liten jente med viltre, røde krøller – Stare-hår – kom løpende ut i gangen med en fenek i hælene.

			«Graciella.» Jeg smilte og satte meg på huk, med armene utstrakt.

			Hun krasjet inn i brystet mitt og lo da jeg løftet henne opp og snurret henne rundt i ring. «Hei, tante Caspia.»

			«Hvordan går det med den søte, lille jenta mi?» Jeg kysset henne på kinnet og trykket fingeren mot den fregnete nesen før jeg satte henne ned.

			Hun skjøv en løs krøll bort fra ansiktet. «Jeg kjeder meg og er sulten. Vi skal snike oss inn på kjøkkenet for å finne noe godt. Det var Hops idé.»

			«Å, var det?» Jeg strakte meg for å klø Hop bak ørene. «Hei, mitt søte kjæledyr.»

			Han strøk seg malende mot beinet mitt. Den kanelbrune pelsen hadde nesten samme farge som flisgulvet, fyldig og varm og myk. De hvite huggtennene som rakk nedenfor kjeven, var like lyse som veggene. Hop viftet med den buskete halen og dultet til Graciellas hånd, en stille ordre om at hun skulle bli med ham på rampestreker.

			«Ikke bli tatt», advarte Xandra.

			Graciella lo, og de gylne øynene danset der hun hoppet etter kjæledyret. «Jeg blir aldri tatt.»

			Xandra ristet på hodet mens vi fortsatte bortover gangen mot trappen som ville føre oss til tårnseilerstallen. «Den jenta ligner for mye på moren sin.»

			Smerten i brystet var momentan. «Det gjør hun.»

			Graciella var bare seks somre, men selv i så ung alder var hun lik Emery på alle måter. De var hverandres speilbilde i utseende og personlighet.

			Det overrasket ingen at tante Oleana hadde overtatt omsorgen for Graciella etter at Emery forsvant. Oleana hadde gjort det samme da min mor forlot Nelfinex og etterlot seg tre døtre. Og Emery hadde alltid vært Oleanas yndlingsniese.

			Niesen hun nå nektet å snakke om.

			Kanskje hun ville lytte i dag. For Graciellas skyld, for Emerys ære, ville jeg prøve.

			En siste gang.

			Vi nådde en buet steintrapp og tok trinnene opp til etasjen over. Lyden av vingeslag og kvitrende toner møtte oss da vi var oppe.

			Så tidlig var reirene i tårnseilerstallen fortsatt fulle. Omtrent i hvert eneste reir lå det en tårnseiler. Etter hvert som solen steg høyere på himmelen, når temperaturen nådde sitt høydepunkt, ville reirene være tomme. De enorme fuglene ville forlate palasset for å jakte på de store elgene og geitene som bodde i Nelfinex’ steinete fjell. Men foreløpig var stallen overfylt og bråkete.

			Jeg gikk bort til det nærmeste reiret, til en ung hunn med blanke, svarte fjær. «Hei, vakre jente.»

			Hun løftet det enorme nebbet mot den utstrakte hånden min, kom nærmere så jeg kunne stryke henne over fjærene mellom de mørke øynene.

			De fleste tårnseilere levde i naturen, men noen få utvalgte av de smarteste og sterkeste holdt seg i tårnseilerstallen.

			Xandra gikk til den andre enden av det åpne rommet, der Bisten, favoritthannen hennes og den største tårnseileren i palasset, holdt til. De rødbrune fjærene hadde et gyllent skjær i det tidlige morgenlyset.

			«Caspia.» Stemmen til tante Oleana runget gjennom rommet og overdøvet den øvrige støyen.

			Hun sto ved en åpen bueåpning med hendene foldet på ryggen og stirret ut over Showe. Ansiktsuttrykket var tomt og uleselig.

			Tante Oleanas hår var bundet sammen med tynne lærreimer. Fletten de dannet, hang som en tykk strek ned langs ryggraden. Hun var kledd i en ravgyllen kjole, og det lette stoffet raslet i brisen over de bare tærne.

			Hun hadde aldri fått egne barn, men i stedet valgt å oppfostre meg og søstrene mine som sine. Det ble sagt at av de tre niesene var det jeg som lignet mest på henne. At da hun var på min alder, ville vi ha blitt tatt for å være tvillinger. Vi hadde samme rette nese og buede lepper. Samme ovale ansikt og smale hake.

			Utseendemessig var vi kanskje like. Men i ånden var vi like forskjellige som solen og månene.

			Tante Oleana var ingen varmhjertet kvinne. Hun var leder, hersker og politiker. Hun var bundet av plikt overfor folket, overfor landet og overfor blodslinjen.

			Hun anså mitt ømme hjerte for å være en svakhet. En dronning hadde ikke råd til hengivenhet. Ikke engang for jentene som ble oppfostret som døtrene hennes.

			Da jeg gikk bort til henne, reiste tårnseilerhunnen jeg nettopp hadde strøket seg og strakte ut vingene så mye plassen tillot. Hun hoppet bort til en annen bueåpning, og med et enkelt fraspark med de sterke beina kastet hun seg ut og bredte vingene, de skarpe spissene skar gjennom luften.

			«Vakker, ikke sant?» spurte tante Oleana da jeg tok plass ved siden av henne. Sammen så vi på mens hunnen fløy høyere og høyere.

			«Ja.»

			«Dersom Graciella ikke blir i stand til å skifte ham etter ritualet, vil jeg sette dem sammen som fugl og rytter» Hun snakket så stille at det fremsto mer som en forbigående tanke enn noe hun hadde ment å dele. En engstelse hun ikke hadde ment å uttrykke.

			«Hvorfor tror du at hun ikke vil klare å skifte ham?»

			«Det er lurt å ha en plan i bakhånd.» Tante Oleana ga meg et lite smil, og blikket gikk mot båndene rundt armene mine. Antydningen til et smil forsvant.

			Siden jeg var blitt tjuefem somre, var det langt på overtid at jeg gjennomgikk ritualet. Tante Oleana hadde skiftet ham da hun var femten. Både Emery og Saskia da de var seksten.

			Min mor forlot Nelfinex da jeg var spedbarn, og siden ingen i familien min snakket om henne, var jeg ikke sikker på om eller når hun hadde gjennomgått ritualet.

			Hver Stare følte kallet når tiden var inne for henne, og forandringen kunne verken fremskyndes eller tvinges frem.

			Vi ba ganske enkelt til Den guddommelige om å gi oss et kall.

			Xandras mor, min tante Ophelia, hadde aldri gjennomgått ritualet. Det hadde heller ikke den eldste datteren hennes, Hara. De var født med Stare-blod, men de kunne ikke skifte ham. De ville for alltid være Stillestående og fly på ryggen til tårnseilere i stedet for med egne vinger.

			Xandras største frykt var at hun aldri kom til å gjennomgå ritualet.

			Det var min også.

			I Starens nedskrevne historie fantes det ingen dokumentasjon på at gaven hadde unnlatt å manifestere seg. Så vidt min tante visste, hadde Ophelia vært den første. Hara den andre.

			Selv om jeg hatet tanken på at jeg kanskje aldri ville bli en Stare, var det mulig. Begavelsen som fulgte blodslinjen vår, kunne ha hoppet over meg. Det kunne skje med Graciella også.

			«Emery skiftet ham som sekstenåring», sa jeg til tante Oleana. «Begavelsen hennes var sterk. Jeg er sikker på at hun ga den videre til Graciella.»

			Dronningen forble stille.

			Som alltid ble det å nevne Emery møtt med taushet. Akkurat som når moren vår ble nevnt.

			Det eneste tante Oleana noen gang hadde sagt om min mor, var at hun hadde vært en drømmer. En del av meg lurte på om min mors «drømmer» var syner slik som mine.

			Et gjennomtrengende skrik hørtes ovenfra, og et øyeblikk senere feide en stor hann ned fra palassets tårn. Så kom et rop, fritt og gledestrålende, da fuglen flatet ut med utstrakte vinger. Hara red på ryggen, med salen festet rundt brystet hans.

			Kusinen min vred seg med et strålende smil for å vinke.

			Tante Oleana løftet armen for å vinke tilbake. Hadde jeg ikke visst bedre, ville jeg ha trodd at fuktigheten i øynene hennes var tårer. Men jeg visste bedre.

			Hun gråt ikke.

			Tante var ikke den som aksepterte uheldige skjebner. I stedet hadde hun bygget denne tårnseilerstallen slik at tårnseilerne vi temmet, kunne bli Ophelias og Haras vinger. Slik at den dristige kusinen min kunne fly, selv om det innebar at hun måtte gjøre det på ryggen av sin dyrebare fugl.

			Om to eller tre eller fire generasjoner ville Stare-begavelsen kanskje ha skrumpet inn til bare å være et minne. Da ville kanskje det ved blodet vårt som gjorde min blodslinje spesiell, være så utvannet at vi mistet begavelsen fullstendig. Men på denne måten kunne vi fortsatt fly.

			Hara og hannen hennes fløy utenfor bymurene. Hornene hans glitret i solen der de suste av gårde mot det fjerne.

			«Du må begynne å ta hånd om Bisten.» Tante Oleana snudde seg og nikket mot der Xandra sto og strøk tårnseileren over fjærene.

			«Hvorfor det?» Bistens temperament var legendarisk, og han glefset mot alle fuglepasserne bortsett fra Xandra. Kusinen min elsket det krasse temperamentet hans, men jeg syntes det var irriterende. «Han passer bedre til Xandra.»

			«Det kan være. Men jeg har valgt ham til deg.»

			Jeg nikket, vel vitende om at det ikke var noe poeng i å diskutere. Tante Oleana hadde en grunn for hver eneste beslutning.

			Som om Bisten kunne fornemme at vi ikke ville unnslippe hverandre, ga han fra seg et lavt fnys og satte kursen mot en åpning i buegangen. Reiret gapte tomt da han fløy bort fra palasset.

			Xandra gikk bort til redskapsstativet for å komme i gang med forpliktelsene. For de av oss som ikke hadde gjennomgått ritualet, begynte solene våre med gjøremål. Xandra og jeg var blitt tildelt tårnseilerstallen, og når vi var ferdige her, skulle vi gå videre til undervisning og våpentrening.

			«Om det blir nødvendig, kan hun velge en annen hann», sa tante Oleana. «Hun kommer godt overens med de fleste.»

			«Jeg håper det ikke blir nødvendig. For noen av oss.»

			«Det gjør jeg også.»

			Landet vårt var vidstrakt, det største på kontinentet Kenn. Men tante Oleana var ikke den eneste herskeren, og de tre landene i sør ble styrt av tyranner.

			Hvis de mistenkte at Starens styrke var i ferd med å svekkes, ville de ikke nøle med å angripe. Kongene i sør var like sultne på makt som de var på land.

			Vi måtte være sterke.

			Vi måtte sørge for at alle som skadet en Stare, fikk en rask død.

			«Tante Oleana, jeg må fortelle deg noe.»

			Hun snudde seg mot meg, og blikket var så fast at jeg nesten vek unna. «Ritualet? Føler du at det kaller på deg?»

			«Nei.» Ikke ennå.

			«Jeg forstår.» Skuffelsen for over ansiktet før hun tvang uttrykket over i kald likegyldighet. «Så hva er det du må fortelle meg?»

			Jeg rettet meg opp i ryggen. «Jeg hadde et nytt syn om Emerys død.»

			Om det hadde fantes antydning til varme i tante Oleanas gylne øyne, forsvant den. «Emery er ikke død.»

			«Jeg vil heller ikke tro at det er sant. Men hva om …»

			«Hun er ikke død.» Stemmen var skarp som et knivblad. «Hun forlot oss for å dra på en latterlig reise med den mannen. Hun forlot familien sin, datteren sin, selv om jeg ettertrykkelig sa til henne at hun ikke skulle dra. Hun trosset min ordre. Hun har sviktet sin plikt. Men hun er ikke død. Hun kommer til å vende tilbake og innta sin rettmessige plass.»

			«Men synet …»

			«Nå holder det.» Tante Oleana slo hånden gjennom luften.

			Jeg gjemte nevene bak ryggen. «Jeg har hatt det samme synet om Emery seks ganger, tante Oleana. Det er mer virkelig enn noe annet jeg har følt. Det er en mann med sølvfargede øyne som …»

			«Det holder, sa jeg», ropte hun, så høyt at jeg vippet bakover på hælene. «Du får ikke snakke om dette igjen. Jeg forbyr det, Caspia.»

			Det var ikke en ordre fra min tante. Det var en ordre fra dronn­ingen.

			Jeg bøyde hodet, som den lydige prinsessen jeg alltid hadde vært. «Ja, Deres Majestet.»

			Hun la fingeren under haken min og vippet ansiktet opp til jeg møtte blikket hennes. «Det er bare drømmer, Caspia. Det er alt de noen gang har vært. Ikke noe mer. Søsteren din er i live. Og med Den guddommeliges nåde vil hun snart vende tilbake.»

			Drømmer. Uansett hvor mange av dem som hadde gått i oppfyllelse, uansett hvor ofte jeg tryglet henne om å tro på dem, ville de alltid bare være drømmer. «Ja, tante Oleana.»

			Hun la hånden rundt kinnet mitt. «Vi må konsentrere oss om familien vår. Dette landet. Beesan-kongen presser mot grensen i sør. Om han får vite at Stare-blodet blir svakere, kan han få hensynsløse ambisjoner. Jeg vil ikke la en eneste person i Nelfinex lide samme skjebne som Velvi’os-telferne. Vi vil ikke bli fordrevet fra vårt eget land og jaktet på til vi nærmest utryddes. Vi må være sterke. Sammen. Forstår du det?»

			«Ja.» Jeg nikket.

			«Bra. Fortsett med arbeidet ditt nå.» Hun feide forbi meg og gikk mot trappen, løftet på skjørtene og satte kursen mot auditoriet, der hun skulle tilbringe solen med å herske over landet.

			Jeg ventet til hun var borte før jeg lot skuldrene synke.

			Xandra forlot spaden og krysset rommet for å slutte seg til meg. «Unnskyld. Kanskje jeg ikke burde ha presset deg til å fortelle henne det. Jeg trodde … jeg trodde kanskje hun ville lytte.»

			«Det er ikke din feil.» Heller ikke var det tante Oleanas.

			Hun nektet å tro at Emery var borte, og synene mine var noe hun rett og slett ikke kunne forstå. Bare to mennesker hadde noensinne ment at de måtte tas på alvor.

			Xandra.

			Og Emery.

			Når – hvis – jeg gjennomgikk ritualet, ville synene da ta slutt? En del av meg håpet at jeg aldri ville drømme igjen.

			Jeg vendte meg bort fra Xandra og lot blikket vandre mot havet, der bølgene slo mot stranden. Kystlinjen var som en asurblå juvel, sanden like lys som uniformene våre. Vannet var endeløst og ble mørkere etter hvert som det strakte seg mot det ukjente.

			En kriblende fornemmelse krøp oppover armene og ga meg gåsehud. Blodet våknet. Noe inni meg trakk mot det mørkeblå, så hardt at jeg ufrivillig tok et skritt fremover og gispet.

			Ritualet.

			«Caspia?» spurte Xandra. «Hva er det?»

			«Ingenting», løy jeg, for jeg var ikke klar til å sette navn på fornemmelsen ennå. Jeg løftet hånden til anhenget som hvilte over hjertet, og elfalter-metallet ble varmere da jeg dekket det med håndflaten.

			Det fantes svar på den andre siden av havet. Svar om Emery. Svar til meg selv.

			Tante Oleana hadde fortalt meg at ritualet kalte på oss på forskjellige måter. Noen ble kalt til å reise opp i fjellene. Andre vandret gjennom ørkenen.

			Min fremtid lå utenfor kysten av Nelfinex.

			«Det blikket liker jeg ikke», mumlet Xandra.

			Jeg så bort fra havet og lot som om jeg var overrasket. «Hvilket blikk?»

			Munnen hennes ble til en tynn strek. «Blikket som tilsier at du kommer til å få oss i trøbbel.»

